Interne tall: Skiforbundet risikerer tom lommebok
Bankkontoen til Norges Skiforbund kan være tom ved nyttår dersom det ikke inngås nye sponsoravtaler i løpet av noen få måneder. Det viser en intern prognose i Norges Skiforbund, som VG har fått tilgang på. Ledergruppen i skiforbundet mottar nå økonomirapporter hver eneste uke for å være sikre på at man har kontroll. – Vi har god oversikt over den økonomiske situasjonen i skiforbundet, understreker generalsekretær Arne Baumann overfor VG. Grafen under er likevel ikke til å misforstå: Dersom skiforbundet styrer mot budsjett, så er likviditeten anstendig. Da har skiforbundet på det minste fem-seks millioner kroner i banken det neste året. Men dersom en ikke makter å hente inn flere sponsoravtaler, og heller ikke iverksetter sparetiltak, så ser det mørkere ut.  Da vil forbundet mangle 20 millioner kroner ved nyttår, ifølge prognosen. Deretter kommer det penger inn i forbindelse med ski-VM i Trondheim, før pilen peker rett ned mot minus igjen. – Prognoser for likviditet er en vanlig måte å styre risiko på i en virksomhet. NSF har hvert år naturlige pressperioder på grunn av store utbetalinger i sesong, og 2024-25 er ikke noe unntak, sier Arne Baumann. Som VG har omtalt tidligere, gikk Norges Skiforbund mer enn ti millioner kroner i underskudd i 2023. I år budsjetteres det derimot med et overskudd på ni millioner kroner. Kontantbeholdningen svinger imidlertid i et særforbund som Norges Skiforbund. Årsaken er at både inntekter og utgifter varierer voldsomt i løpet av en sesong. Dersom et særforbund mangler penger på bok i kortere perioder, kan forbundet søke om et kortsiktig lån fra kassekreditt-ordningen til Norges Idrettsforbund. Arne Baumann mener prognosen som VG avslører i dag er nyttig for å vise de ansatte i skiforbundet viktigheten av å følge budsjett, samt å ha gode planer dersom budsjettet sprekker. Budsjettet sprakk til gangs i fjor, da fem av seks grener gikk i minus. Hopp mangler i dag en hovedsponsor, som tidligere dro inn 13–14 millioner kroner i året. I tillegg har herrelandslaget i langrenn en usolgt reklameplass. Begge deler går inn under det som internt kalles «usikre inntekter». Ifølge styredokumentene VG har fått tilgang på, så utgjør usikre inntekter i dag 23,6 millioner kroner. Det er ti prosent av de totale inntektene til de seks grenene som utgjør Norges Skiforbund. Skiforbundet holdt budsjettet sitt i januar, med unntak av grenen kombinert som brukte 600.000 kroner mer enn planlagt. «Avvikene kommer fra sponsoroppfølging og treneroppdrag som ikke er lagt inn i budsjett, og ser ut til å være reelle avvik og ikke periodisering. På landslagene er det også brukt mer enn budsjettert», heter det i det interne styrereferatet fra møtet som ble holdt 22. februar. PS. Egenkapitalen til Norges Skiforbund var på 57,2 millioner kroner før fjorårets underskudd på drøyt 10 millioner kroner.
Norges Skiforbund kan mangle 20 millioner kroner ved nyttår uten nye sponsoravtaler Interne prognoser viser økonomisk risiko hvis de ikke får flere sponsoravtaler eller iverksetter sparetiltak Skiforbundet hadde et underskudd på over 10 millioner kroner i 2023, men budsjetterer nå for et overskudd på 9 millioner Hopp mangler hovedsponsor, og herrelandslaget i langrenn har en usolgt reklameplass; tilsammen utgjør «usikre inntekter» 23,6 millioner kroner